Inhalacijska opojna sredstva izazivaju nepopravljiva oštećenja mozga
Organska otapala napadaju sve vitalne organe u tijelu, upozoravaju znanstvenici
Još uvijek društveno nedovoljno priznat problem drogiranja putem udisanja organskih otapala poodavno je na meti znanstvene javnosti. Rezultate najnovijih istraživanja ovog problema za nas je priredila Rose Hoban. Problemu uživanja droga kao što su kokain, alkohol ili marihuana vladine agencije, ali i medijska javnost pridaju dosta pažnje. Problem koji se često previđa je navika 'snifanja' ili inhaliranja organskih otapala koji su sastavni dio mnogih preparata korištenih u kućanstvu. U mnogim zemljama, djeca stara samo devet do deset godina inhaliraju pare ljepila, boja i lakova. Problem je velik jer se ovi pripravci mogu lako nabaviti. Jeftini su, prodaja je legalna, a nabaviti se mogu posvuda. Organsko otapalo koje je osnova mnogih ovih pripravaka je toluene. Znanstvenici još uvijek do kraja ne razumiju mehanizme djelovanja ovih spojeva i ne znaju kakve su posljedice dugotrajnog korištenja. Grupa istraživača s Državnog sveučilišta Arizone ustanovila je da toluen stimulira vrlo specifičan dio mozga kojemu se pripisuje doživljavanju osjećaja ugode. Dr Ed French pojašnjava: "To se područje mozga aktivira za vrijeme seksualnih aktivnosti, ugodnih društvenih interakcija i mnogih drugi aktivnosti koje nam pašu. Da, čak i igranje video igara. Čini se da sve ove aktivnosti dovode do promjena u tom području koje mi osjećamo kao euforiju." Dr French, a i mnogi drugi istraživači, izložili su štakore različitim koncentracijama toluena. Iznenadila ih je činjenica da su upravo niske koncentracije ovog otapala bile najefikasnije u izazivanju euforije kod eksperimentalnih životinja. Iznenadilo ih je i otkriće da je toluen izazvao ovisnost koja nije nimalo zaostajala za ovisnosti do koje dovode droge kao što su kokain, heroin, alkohol ili nikotin. No, unatoč sličnostima, uočene su i vrlo važne razlike. "Dugotrajno korištenje toluena i njemu srodnih pripravaka, dovodi do nepopravljivog oštećenja mozga. O tome nema dvojbe. Mnogi su patolozi to opisali u svojim izvješćima. Ovakvo oštećenje nije do sada evidentirano kod ljudi koji su višegodišnji pušači i izlažu se nikotinu. Nema sumnje da kod ovih ljudi stradaju pluća, ali to je zbog smola i dima, a ne nikotina," kaže dr French. No, postoji još jedan razlog zašto su organski pripravci toliko opasni, objašnjava dr. French. Oni mogu kod nekih ljudi utjecati na rad srčanog mišića i uzrokovati opasne aritmije koje mogu usmrtiti osobu. Oni oštećuju i jetru i bubrege. Jednom riječju, napadaju sve vitalne organe i zbog toga su toliko ubojiti. Istraživanja slična ovom, koje je objavljeno u znanstvenom časopisu , otvorit će put razvitku terapije za žrtve ovih ovisnosti.